Document ID: 32005R1360

ΚΑΝΟΝΙΣΜΌΣ (ΕΚ) αριθ. 1360/2005 ΤΗΣ ΕΠΊΤΡΟΠΉΣ
της 18ης Αυγούστου 2005
για την τροποποίηση του κανονισμού (ΕΚ) αριθ. 817/2004 σχετικά με τους λεπτομερείς κανόνες εφαρμογής του κανονισμού (ΕΚ) αριθ. 1257/1999 του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1257/1999 του Συμβουλίου, της 17ης Μαΐου 1999, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και για την τροποποίηση και κατάργηση ορισμένων κανονισμών (1), και ιδίως το άρθρο 34,
Εκτιμώντας τα ακόλουθα:
(1)
Το άρθρο 23 του κανονισμού (ΕΚ) αριθ. 1257/1999 προβλέπει ότι η Κοινότητα μπορεί να χορηγεί στήριξη στους γεωργούς που αναλαμβάνουν γεωργοπεριβαλλοντικές υποχρεώσεις, αλλά οι εν λόγω υποχρεώσεις να μην περιορίζονται στην εφαρμογή της συνήθους ορθής γεωργικής πρακτικής. Ορισμένες από τις γεωργοπεριβαλλοντικές υποχρεώσεις, διάρκειας τουλάχιστον πέντε ετών, λήγουν πριν από τις 31 Δεκεμβρίου 2006. Με την εισαγωγή της αρχής της πολλαπλής συμμόρφωσης που προβλέπεται στο κεφάλαιο 1 τίτλος II του κανονισμού (ΕΚ) αριθ. 1782/2003 του Συμβουλίου (2) για τη θέσπιση κοινών κανόνων για τα καθεστώτα άμεσης στήριξης στα πλαίσια της Κοινής Γεωργικής Πολιτικής, οι δεσμεύσεις των γεωργών οι οποίοι δεν έχουν αναλάβει γεωργοπεριβαλλοντικές υποχρεώσεις είναι διαφορετικές. Κατά την επόμενη περίοδο προγραμματισμού αγροτικής ανάπτυξης 2007-2013, θα εφαρμόζονται νέοι κανόνες στα γεωργοπεριβαλλοντικά μέτρα.
(2)
Αντί για τη σύναψη νέων συμβάσεων διάρκειας πέντε ετών βάσει των κανόνων που εφαρμόζονται κατά την τρέχουσα περίοδο προγραμματισμού, τα κράτη μέλη μπορεί να θελήσουν να παρατείνουν τις γεωργοπεριβαλλοντικές συμβάσεις που έχουν συνάψει με γεωργούς και οι οποίες ισχύουν επί του παρόντος, ούτως ώστε το τελευταίο έτος της δέσμευσης να μην αρχίζει μετά τις 31 Δεκεμβρίου 2006.
(3)
Πρέπει να προβλεφθεί μεγαλύτερη ευελιξία στο πλαίσιο του κανονισμού (ΕΚ) αριθ. 817/2004 της Επιτροπής (3) στις περιπτώσεις που οι γεωργοί έχουν μεταβιβάσει σημαντικά τμήματα της έκτασης για την οποία είχε αναληφθεί η αρχική γεωργοπεριβαλλοντική δέσμευση, διατηρώντας ταυτόχρονα τα περιβαλλοντικά οφέλη της δέσμευσης.
(4)
Κατά συνέπεια, ο κανονισμός (ΕΚ) αριθ. 817/2004 πρέπει να τροποποιηθεί αναλόγως. Οι τροποποιήσεις πρέπει να ισχύουν από την 1η Ιανουαρίου 2005, ενδεχόμενη ημερομηνία λήξης για ορισμένες αρχικές συμβάσεις.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής γεωργικών διαρθρώσεων και αγροτικής ανάπτυξης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 817/2004 τροποποιείται ως εξής:
1)
Στο άρθρο 21 προστίθεται η ακόλουθη παράγραφος:
«3. Σε περίπτωση που οι γεωργοπεριβαλλοντικές υποχρεώσεις λήγουν πριν από το τέλος της περιόδου προγραμματισμού που καθορίζεται στο άρθρο 42 του κανονισμού (ΕΚ) αριθ. 1257/1999, τα κράτη μέλη μπορούν να τις παρατείνουν, υπό τον όρο ότι το τελευταίο έτος της δέσμευσης δεν αρχίζει μετά τις 31 Δεκεμβρίου 2006.
Τα κράτη μέλη μπορούν να επιτρέψουν προσαρμογές των εκτάσεων της εκμετάλλευσης που καλύπτονται από την υποχρέωση ώστε να ληφθεί υπόψη η μεταβίβαση τμήματος της εκμετάλλευσης του δικαιούχου σε άλλο πρόσωπο κατά την περίοδο της παράτασης, υπό τον όρο ότι οι προσαρμογές αυτές δεν μειώνουν πάνω από 50 % την έκταση που είχε καλυφθεί από τη δέσμευση.».
2)
Η πρώτη και η δεύτερη παράγραφος του άρθρου 36 αντικαθίστανται από το ακόλουθο κείμενο:
«Εάν κατά την περίοδο εκπλήρωσης μιας υποχρέωσης που έχει αναληφθεί ως προϋπόθεση για τη χορήγηση στήριξης, ο δικαιούχος μεταβιβάσει την εκμετάλλευση, εξ ολοκλήρου ή εν μέρει, σε άλλο πρόσωπο, το πρόσωπο αυτό δύναται να τον υποκαταστήσει στην υποχρέωση για το υπόλοιπο της περιόδου. Εάν αυτό δεν συμβεί, ο δικαιούχος υποχρεούται να επιστρέψει την ενίσχυση που έχει εισπράξει.
Τα κράτη μέλη εφαρμόζοντας την αρχή της αναλογικότητας, δύνανται να μην απαιτήσουν την επιστροφή αυτή στις ακόλουθες περιπτώσεις:
a)
εάν ο δικαιούχος ο οποίος έχει ήδη εκπληρώσει σημαντικό μέρος της υποχρέωσης αυτής παύει οριστικά τις γεωργικές δραστηριότητες και δεν είναι εφικτή η ανάληψη της εν λόγω υποχρέωσης από το διάδοχο γεωργό·
b)
εάν η μεταβίβαση τμήματος της εκμετάλλευσης του δικαιούχου πραγματοποιείται κατά την περίοδο παράτασης της υποχρέωσης, σύμφωνα με το άρθρο 21 παράγραφος 3 και αν η μεταβίβαση δεν αφορά πάνω από το 50 % της έκτασης που είχε καλυφθεί από την υποχρέωση πριν τη παράταση.»
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2005. Ωστόσο, το άρθρο 21 παράγραφος 3 πρώτο εδάφιο του κανονισμού (ΕΚ) αριθ. 817/2004 που προστίθεται με το άρθρο 1 παράγραφος 1 του παρόντος κανονισμού δεν θίγει την ισχύ των υποχρεώσεων που παρατάθηκαν πριν από την ημερομηνία έναρξης ισχύος του παρόντος κανονισμού.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Αυγούστου 2005.

Labels: 15
19
5
6